钦定古今图书集成/明伦汇编/氏族典/第390卷 > 李琼
## 钦定古今图书集成/明伦汇编/氏族典/第390卷 > 李琼

按《十国春秋》，“楚李琼，故孙儒军将。儒死，从武穆王入
湖南，为亲从都副指挥使。骁勇饶胆略。光化元年，署
岭北七州游奕，不一岁，连邵、郴、衡、道、永六州悉平。未
几，桂管刘士政惧师入其境，命亲校陈可璠、王建武
等守全义岭。武穆王令琼攻之，擒建武，造可璠壁示
之，斩其首，投壁中，桂人震恐，琼因勒兵进击，掳可璠”
及其将士三千人，悉坑之，遂迫士政降，尽取其所属
桂、宜、岩、柳、象五州之地。武穆王嘉其功，即迁琼桂州
刺史。未几，表为静海军节度使。已，加同平章事。天祐
二年，卒。琼善饮食，每一饭肉十数斤，割大脔而啖之，
军中谓之“李老虎。”